钦定古今图书集成/明伦汇编/皇极典/第182卷 > 宋二
## 钦定古今图书集成/明伦汇编/皇极典/第182卷 > 宋二

### 少帝景平二年八月丁酉文帝以宜都王入即皇帝位

按《宋书文帝本纪》，“太祖文皇帝，讳义隆，小字车儿，武
帝第三子也。晋安帝义熙三年，生于京口。卢循之难，
上年四岁，高祖使谘议参军刘粹辅上镇京城。十一
年，封彭城县公。高祖伐羌，至彭城，将进路，板上行冠
军将军，留守晋朝，加授使持节监徐兖青冀四州诸
军事、徐州刺史，将军如故。关中平定，高祖还彭城，又”
授监司州豫州之淮西兖州之陈留诸军事、前将军、
司州刺史，持节如故，将镇洛阳，仍改授都督荆、益宁
雍梁秦六州、豫州之河南广平扬州之义成松滋四
郡诸军事、西中郎将、荆州刺史，持节如故。永初元年，
封宜都王，食邑三千户，进督北秦，并前七州，进号镇
西将军，给鼓吹一部。又进督湘州。是岁入朝，时年十
四，长七尺五寸，傅涉经史，善隶书。景平二年七月，中
少帝废，百官备法驾奉迎，入奉皇统。行台至江陵，进
玺绂侍中臣琇、散骑常侍臣嶷之、中书监尚书令护
军将军、建城县公臣亮、左卫将军臣景仁、给事中游
击将军、龙乡县侯臣隆、越骑校尉都亭侯臣纲、给事
黄门侍郎臣孔璩之、散骑侍郎臣刘思考、员外散骑
侍郎臣潘盛、中书侍郎臣何尚之、羽林监封阳县开
国侯臣萧思话、长兼尚书左丞德阳县侯臣孙康、吏
部郎中骑都尉臣张茂度、仪曹郎中臣徐长琳、仓部
郎中臣庾俊之、都官郎中臣袁洵等上表曰：“臣闻否
泰相革，数穷则变，天道所以不謟，卜世所以灵长。乃
者运”距陵夷，王室艰晦，九服之命，靡所适归，高祖之
业，将坠于地。赖基厚德深，人神同奖，社稷以宁，有生
获乂。伏惟陛下君德自然，圣明在御，孝悌著于家邦，
风猷宣于蕃牧。是以征祥杂沓，符瑞㸌煇，宗庙神灵，
乃眷西顾，万邦黎献，望景托生。臣等忝荷朝列，豫充
将命，复集休明之运，再睹太平之业。行台“至止，瞻望
城关，不胜喜悦。凫藻之情，谨诣门拜表以闻。”上答曰：
“皇运艰弊，数锺屯夷，仰惟崇基，感寻国故，永慕厥躬，
悲慨交集。赖七百祚永，股肱忠贤，故能休否以泰，天
人式序。猥以不德，谬降大命，顾己兢悸，何以克堪！辄
当暂归朝廷，展哀陵寝，并与贤彦申写所怀。望体其
心，勿为辞费。”府州佐史并“称臣，请题榜诸门，一依宫
省。上不许。甲戌，发江陵。八月丙申，车驾至京城。丁酉，
谒初宁陵，还于中堂，即皇帝位。丁酉，大赦天下，改景
平二年为元嘉元年。文武赐位二等，逋租宿债勿复
收。”按《徐羡之传》，“羡之进位司空，录尚书事。少帝失
德，羡之等将谋废立，而庐陵王义真轻动多过，不任
四海，乃先废”义真，然后废帝。时谢晦为领军，以府舍
内屋败应治，悉移家人出宅，聚将士于府内。镇北将
军、南兖州刺史檀道济，先朝旧将，威服殿省，但有兵
众，召使入朝，告之以谋。事将发，道济入宿领军府，中
书舍人邢安泰、潘盛为内应。其日守关道济领兵居
前，羡之等继其后，由东掖门、云龙门入，宿卫先受处
分，莫有动者。先是，帝于华林园为列肆，亲自酤卖。又
开渎聚土，以像破冈，率左右唱呼，引船为乐。是夕，寝
于龙舟，在天渊池，兵士进，杀二人，又伤帝指。扶帝出
东阁，收玺绶，群臣拜辞，卫送故太子宫，迁于吴郡。侍
中程道惠劝立第五皇弟义恭，羡之不许。遣使杀义
真于新安，杀帝于吴县。时为帝筑宫，未成，权居金昌
亭，帝突走出昌门，追者以门关击之，倒地，然后加害。
太祖即祚，进羡之司徒。

按：《通鉴纲目》，“宋徐羡之、傅亮、谢晦废其主义符为营
阳王。侍中程道惠劝羡之等立南豫州刺史义恭，羡
之等以宜都王义隆素有令望，乃称皇太后令，数义
符过恶，废为营阳王，以义隆纂承大统，迁义符于吴，
使邢安泰就弑之。义符多力，突走出昌门，追者以门
关踣而弑之。宜都王义隆至建康，群臣迎拜于新亭”，
徐羡之问傅亮曰：“王可方谁？”亮曰：“王文景以上人。”羡
之曰：“必能明我赤心。”亮曰：“不然。”义隆谒初宁陵，还止
中堂，百官奉玺绶，义隆辞让数四，乃受之。遂即位，大
赦，谒太庙，复庐陵王先封，迎其柩还建康，以行荆州
刺史谢晦为真。晦将行，问蔡廓曰：“吾其免乎？”廓曰：“卿
受先帝顾命，任以社稷，废昏立明，义无不可。但杀人
二兄，而以之北面，挟震主之威，据上流之重，以古推今，自免为难。”晦始惧，不得去，既发，喜曰：“今得脱矣！”徐
羡之等进位有差。有司奏车驾依故事，临华林园听
讼。诏曰：“政刑多所未悉，可如先者二公推讯。”乃以王
昙首、王华为侍中，竟陵王义宣镇石头。羡之等欲遂
以到彦之为雍州，不许。征为中领军，委以戎政。彦之
自襄阳南下，谢晦虑彦之不过己，彦之至杨口，步往
江陵，深布诚款，晦亦厚自结纳，由此大安。

### 文帝元嘉三十年夏四月己巳孝武帝以武陵王入即皇帝位

按《宋书孝武帝本纪》，“世祖孝武皇帝，讳骏，字休龙，小
字道民，文帝第三子也。元嘉七年秋八月庚午生。十
二年，立为武陵王，食邑二千户。十六年，都督湘州诸
军事、征卤将军、湘州刺史，领石头戍事。十七年，迁使
持节、都督南豫、豫、司雍、并五州诸军事、南豫州刺史，
将军如故，犹戍石头。二十一年，加督秦州，进号抚军”
将军。明年，徙都督雍梁、南北秦四州、荆州之襄阳、竟
陵、南陵、顺阳、新野、随六郡诸军事、宁蛮校尉、雍州刺
史，持节、将军如故。自晋氏江左以来，襄阳未有皇子
重镇，时太祖欲经略关、河，故有此授。寻给鼓吹一部。
二十五年，改授都督南兖徐兖、青冀幽六州、豫州之
梁郡诸军事、安北将军、徐州刺史，持节如故。北镇彭
城，寻领兖州刺史。始兴王濬为南兖州上解，督南兖。
二十七年，坐汝阳战败，降号镇军将军。又以拓跋南
侵，降为北中郎将。二十八年，进督南兖州、南兖州刺
史，当镇山阳。寻迁都督江州、荆州之江夏豫州之西
阳、晋熙新蔡四郡诸军事、南中郎将、江州刺史，持节
如故。时缘江蛮为寇，太祖遣太子步兵校尉沈庆之
等伐之，使上总统众军。三十年正月，上出次西阳之
五洲。会元凶弑逆，以上为征南将军，加散骑常侍，上
率众入讨。荆州刺史南谯王义宣、雍州刺史臧质，并
举义兵。四月辛酉，上次溧洲。癸亥，冠军将军柳元景
前锋至新亭，修建营垒。甲子，贼劭亲率众攻元景，大
败退走。丙寅，上次江宁。丁卯，大将军江夏王义恭来
奔，奉表上尊号。戊辰，上至于新亭。己巳，即皇帝位，大
赦天下。“文武赐爵一等，从军者二等，赃污清议，悉皆
荡除。高年、鳏寡、孤幼、六疾不能自存，人赐谷五斛。逋
租宿债勿复收。长徒之身，优量降宥。崇改太祖”号谥。

按《江夏王义恭传》，“元嘉二十九年，元凶肆逆，世祖”

入讨，义恭单马南奔。世祖时在新林浦。义恭既至，上
表劝世祖即位。曰：“臣闻治乱无兆，倚伏相因，乾灵降
祸，二凶极逆，深酷巨痛，终古未有。陛下忠孝自天，赫
然电发，投袂泣血，四海顺轨。是以诸侯云赴，数均八
百，义奋之旅，其会如林。神祚明德，有所底止，而冲居
或跃，未登天祚，非所以严重宗社，绍延七百。昔张武”
抗辞，代王顺请；耿纯陈款，光武正位。况今罪逆无亲，
恶盈衅满，阻兵安忍，戮善崇奸，履地戴天，毕命俄顷，
宜早定尊号，以固社稷。景平之季，实惟乐推；王室之
乱，天命有在，故抱拜兆于压璧，赤龙表于霄征。伏惟
大命无私，远存家国七庙之灵，近哀黔首涂炭之切，
时陟帝祚，永慰群心。臣负衅婴罚，偷“生天壤，幸及宽
政，待罪有司，敢以漏刻视息，披露肝胆。”世祖即祚，授
使持节、侍中、都督扬、南徐二州诸军事。

### 孝武帝大明八年闰五月庚申前废帝以皇太子即皇帝位

按《宋书前废帝本纪》，“前废帝，讳子业，小字法师，孝武
帝长子也。元嘉二十六年正月甲申生。世祖镇寻阳，
子业留京邑。三十年，世祖入伐元凶，被囚侍中下省，
将见害者数矣，卒得无恙。世祖践祚，立为皇太子，始
未之东宫，中庶子二率并入直永福省。大明二年，出
东宫。四年，讲《孝经》于崇正殿。七年，加元服。八年闰五”
月庚申，世祖崩。其日，太子即皇帝位，大赦天下。六月
辛未，诏曰：“朕以眇身，夙绍洪业，敬御天威，钦对灵命，
仰尊凝绪，日鉴前图，实可以拱默守成，诒风长世。而
宝位告始，万㝢改属，惟德弗明，昧于大道。思宣睿范，
引兹简恤。可具询执事，详访民隐。凡曲令密文繁，而
作治关市僦税，事施一时，而奸吏舞”文，妄兴威福，加
以气纬舛元，偏颇滋甚，宜其“宽徭轻宪，以救民切。御
府诸署，事不须广，雕文篆刻，无施于今。悉宜并省，以
酬氓愿。藩王𧵍货，壹皆禁断外，便具条以闻。”

### 前废帝景和元年十二月丙寅明帝以湘东王入即皇帝位

按《宋书明帝本纪》，“太宗明皇帝，讳彧，字休炳，小字荣
期，文帝第十一子也。元嘉十六年十月戊寅生。二十
五年，封淮阳王，食邑二千户。二十九年，改封湘东王。
元凶弑立，以为骁骑将军，加给事中。世祖践祚，为秘
书监，迁冠军将军，南兰陵、下邳二郡太守，领石头戍
事。孝建元年，徙为南彭城、东海二郡太守，将军如故”，
镇京口。其年，征为中护军。二年，迁侍中，领游击将军。
三年，徙卫尉，侍中如故。又为左卫将军，卫尉如故。大
明元年，转中护军，卫尉如故。三年，为都官尚书，领游
击将军，卫尉如故。七年，迁领军将军。八年，出为使持节、都督徐兖二州、豫州之梁郡诸军事、镇北将军、徐
州刺史，给鼓吹一部。其年，征为侍中、护军将军。未拜，
复为领军将军，侍中如故。永光元年，又出为使持节、
散骑常侍、都督南豫豫司江四州扬州之宣城诸军
事，以将军、南豫州刺史镇姑熟。又徙为都督雍梁南
北秦四州郢州之竟陵诸军事、宁蛮校尉、雍州刺史，
持节、常侍、将军如故。未拜，复本位。寻以本号开府仪
同三司。废帝景和末，上入朝，被留停都。废帝诛害宰
辅，杀戮大臣，恒虑有图之者，疑畏诸父，并拘之殿内。
遇上无礼，事在《文诸王传》，遂收上付廷尉，一宿被原，
将加祸害者，前后非一。既而害上意定，明旦便应就
祸。上先已与腹心阮佃夫、李道儿等密共合谋，于时
废帝左右，常虑祸及人，人有异志，唯有直阁将军宋
越、谭金、童太一等数人为其腹心，并虓虎有干力。在
殿省久，众并畏服之，故莫敢动。是夕，越等并外宿，佃
夫、道儿因结寿，寂之等殒废帝于后堂，十一月二十
九日夜也。事定，上未知所为，建安王休仁便称臣，奉
引升西堂，登御座，召见诸大臣。于时事起仓卒，上失
履，跣至西堂，犹著乌帽。坐定，休仁呼主衣“以白帽代
之，令备羽仪，虽未即位，凡众事悉称《令书》施行。”己未，
司徒、扬州刺史、豫章王子尚、山阴公主并赐死。宋越、
谭金、童太一谋反，伏诛。十二月庚申朔，《令书》以司空、
东海王袆为中书监，太尉镇军将军、江州刺史晋安
王子勋进号车骑将军、开府仪同三司。癸亥，以新除
骠骑大将军建安王休仁为司徒、尚书令、扬州刺史，
镇军将军、开府仪同三司、山阳王休祐进号骠骑大
将军，荆州刺史，崇宪卫尉、桂阳王休范为镇北将军、
南徐州刺史。乙丑，改封安陵王子绥为江夏王。泰始
元年冬十二月丙寅，上即皇帝位。诏曰：“高祖武皇帝
德洞四瀛，化绵九服，太祖文皇帝以大明定基，世祖
孝武皇帝”以下：武宁乱，日月所照；梯山航海，风雨所
均。削衽袭带，所以业固盛汉，声溢隆周。子业凶嚚自
天，忍悖成性，人面兽心，见于龆日；反道败德，著自比
年。其狎侮五常，怠弃三正，矫诬上天，毒流下国，实开
辟所未有，《书契》所未闻。再罹遏密，而无一日之哀；齐
斩在躬，方深北里之乐。虎“难匣，凭河必彰，遂谋灭
上宰，穷舋逆之酷，虐害国辅，究孥戮之刑。子鸾同生，
以昔憾殄殪，敬猷兄弟以睚眦歼夷，征逼义阳，将加
屠脍，陵辱戚藩，槚楚妃主，夺立左右，窃子置储，肆酗
于朝，宣淫于国，事秽东陵，行污飞走，积舋罔极，日月
滋深。比遂图犯元宫，志窥题凑，将肆枭獍之祸，骋商
顿之心。又欲鸩毒崇宪，虐加诸父，事均宫阃，声遍国
都，鸱枭小竖，莫不宠昵，朝廷忠诚，必加戮挫。收掩之
旨，虓虎结辙；掠夺之使，白刃相望。百僚危气，首领无
有全地，万姓崩心，妻子不复相保。所以鬼哭山鸣，星
钩血降，神器殆于驭索，景祚危于缀旒。朕假寐凝忧，
泣血待旦，虑大宋之基，于焉而泯，武文之业，将坠于
渊。赖七庙之灵，藉八百之庆，巨猾斯殄，鸿沴时褰，皇
纲绝而复纽，天纬缺而更张。猥以寡薄，属承乾统，上
缉三光之重，俯顾庶民之艰，业业兢兢，若履冰谷，思
与亿兆，同此维新。可大赦天下，改景和元年为泰始
元年。赐民爵二级。鳏寡孤独不能自存者，人谷五斛。
逋租宿债，勿复收犯。乡谕清议，赃污淫盗，并悉先除。
长徒之身，特赐原遣。亡官失爵，禁锢旧劳，一依旧典。
其昏制谬封，并皆刊削。”按《始安王休仁传》，时废帝
狂悖无道，诛害群公，忌惮诸父，并囚之殿内，殴捶凌
曳，无复人理。休仁及太宗山阳王休祐，形体并肥壮，
帝乃以竹笼盛而称之，以太宗尤肥，号为猪王，号休
仁为杀王，休祐为贼王。以三王年长，尤所畏惮，故常
录以自近，不离左右。东海王袆凡劣，号为“驴王”；桂阳
王《林范》、巴陵王休若年少，故并得从容。尝以木槽盛
饭，内诸杂食，揽令和合，掘地为坑阱，实之以泥水。倮
太宗内坑中和槽食置前，令太宗以口就槽中食，用
之为欢笑，欲害太宗及休仁。休祐前后以十数。休仁
多计数，每以笑调佞谀悦，故得推迁。常于休仁前使
左右淫逼休仁所生杨太妃，左右并不得已，顺命以
至右卫将军刘道隆。道隆欢以奉旨，尽诸丑状。时廷
尉刘蒙妾孕，临月，迎入后宫，冀其生男，欲立为太子。
太宗尝忤旨，帝怒，乃倮之，缚其手脚，以杖贯手脚内
使人檐付太官曰：“即日屠猪。”休仁笑谓帝曰：“猪今日
未应死。”帝问其故，休仁曰：“待皇太子生杀猪，取其肝
肺。”帝意乃解，曰：“且付廷尉，一宿出之。”帝将南游荆、湘
二州，明旦欲杀诸父便发。其夕，太宗克定祸难，殒帝
于华林园。休仁即日推崇太宗，便执臣礼。

### 明帝泰豫元年四月庚子后废帝以皇太子即皇帝位

按《宋书后废帝本纪》，“废帝讳昱，字德融，小字慧震，明
帝长子也。大明七年正月辛丑，生于卫尉府。太宗诸
子在孕，皆以《周易》筮之，即以所得之封为小字，故帝
字慧震。其馀皇子亦如此。泰始二年，立为皇太子。三
年，始制太子改名昱，安车乘象辂。六年，出东宫。又制太子元正朝贺，服衮冕九章衣。泰豫元年四月己亥”，
太宗崩。庚子。太子即皇帝位。大赦天下。

按《通鉴纲目》：“泰豫元年夏四月，宋王病笃，以桂阳王
休范为司空，褚渊为护军将军，刘勔为右仆射，与尚
书令袁粲、荆州刺史蔡兴宗、郢州刺史沈攸之并受
顾命。渊素与萧道成善，荐之，诏以为右卫将军，共掌
机事。宋主遂殂。太子昱即位，生十年矣，粲等秉政。”

### 后废帝元徽五年七月壬辰顺帝以安成王入即皇帝位

按《宋书顺帝本纪》，“顺皇帝讳准，字仲谋，小字智观，明
帝第三子也。泰始五年七月癸丑生。七年，封安成王，
食邑三千户，仍拜抚军将军，置佐史。废帝即位，为扬
州刺史。元徽二年，进号车骑将军，都督扬南豫二州
诸军事，给鼓吹一部，刺史如故。四年，又进号骠骑大
将军，开府仪同三司，班剑三十人，都督、刺史如故。”元
徽五年七月戊子夜，废帝殒，奉迎王入居朝堂。壬辰，
即皇帝位，大赦天下，赐文武位二等。

按《南齐书太祖本纪》，太祖威名既重，苍梧王昱深相
猜忌，几加大祸。陈太妃骂之曰：“萧道成有功于国，今
若害之，后谁复为汝著力者？”乃止。太祖密谋废立，五
年七月戊子，帝微行出北湖，常单马先走，羽仪禁卫
随后追之，于堤塘相蹈藉，左右张互儿马坠湖，帝怒，
取马置光明亭前，自驰骑刺杀之，因共屠割。又于蛮
冈赌跳，际夕乃还仁寿殿东阿毡屋中寝，语左右：杨
玉夫“伺织女度报我。”时杀害无常，人怀危惧。玉夫与
其党陈奉伯等二十五人同谋，于毡屋中取千牛刀
杀苍梧王，称敕使厢下奏伎，因将首出与王敬则。敬
则送太祖，太祖夜从承明门乘常所骑赤马入殿内
惊怖，既知苍梧王死，咸称万岁。及太祖践阼，号此马
为龙骧将军，世谓为龙骧赤。明日，太祖戎服出殿庭
槐树下，召四贵集议。太祖谓刘秉曰：“丹阳国家重戚，
今日之事，属有所归。”秉让不当。太祖次让袁粲，粲又
不受。太祖乃下议，备法驾诣东城迎立顺帝。于是长
刀遮粲，秉等各失色而去。

按《通鉴纲目》：宋主昱自京口既平，骄恣尤甚，无日不
出，从者并执鋋矛，逢无免者。民间扰惧，行人殆绝，鍼
椎凿锯，不离左右。一日不杀，则惨然不乐，殿省忧惶，
食息不保。阮佃夫等谋因其出，执而废之，事觉被杀。
太后数训戒昱，昱欲鸩之未果。尝直入领军府，道成
昼卧裸袒，昱令起立，画腹为的，引满将射之，道成敛
板曰：“老臣无罪。”乃更以箭射中其脐，投弓大笑。道
成忧惧，密与袁粲、褚渊谋废立。粲曰：“主上幼年，微过
易改。伊、霍之事，非季世所行。纵使功成，亦终无全地。”
渊默然。功曹纪僧真言于道成曰：“今朝廷猖狂，人不
自保。天下之望，不在袁、褚，明公岂得坐受诛灭！”道成
然之。或劝道成奔广陵起兵。青、冀刺史刘善明曰：“宋
氏将亡，愚智共知。公神武高世，唯当静以待之。因机
奋发，功业自定，不可远去根本，自贻猖蹶。”道成乃止。
越郡校尉王敬则潜自结于道成，道成命敬则阴结
昱左右杨玉夫、杨万年、陈奉伯等，使伺机便。至是，昱
乘露车与左右于台冈赌跳，仍往青园尼寺。晚至新
安寺，偷狗饮酒，醉还，玉夫、万年刎其首，奉伯袖之，称
敕开门出与敬则。敬则驰诣领军府。道成戎服乘马
而出，敬则等从入宫殿中，闻昱已死，咸称万岁。道成
以太后令，召诸大臣入议。道成谓刘秉曰：“此使君家
事，何以断之？”秉未答，道成须髯尽张，目光如电。秉曰：
“尚书众事，可以见付，军旅处分，一委领军。”道成让袁
粲，粲不敢当。王敬则拔刃跳跃曰：“天下事皆应关萧
公，敢有开一言者，血染敬则刃。”仍手取白纱帽加道
成首，令即位，曰：“事须及热。”道成正色呵之。褚渊曰：“非
萧公无以了此。”道成乃下议迎立安成王。秉出，逢从
弟韫，问曰：“事当归兄邪？”曰：“已让领军矣。”韫拊膺曰：“兄
肉中讵有血邪？今年族矣。”遂以太后令数昱罪恶，追
废为苍梧王仪卫。至东府门，安成王令门者勿开，以
待袁司徒粲至，乃入即位，时年十一。以道成为司空、
录尚书事、骠骑大将军，出镇东府；刘秉为尚书令。袁
粲镇石头。秉始谓“尚书万几，本以宗室居之，则天下
无变。”既而道成兼总军国，布置心膂，与夺自专。褚渊
素相凭附，秉、粲阁手仰成矣。粲性冲静，每有朝命，常
固辞，不得已乃就职。至是知萧道成有不臣之志，阴
欲图之，即日受命。